A Bizottság „Felkészülés az Egyesült Királyságnak az Európai Unióból 2019. március 30-án való kilépésére: rendkívüli helyzetre szóló cselekvési terv” című közleményében megállapítja, hogy „A Bizottság továbbá amellett is elkötelezett, hogy biztosítsa az Írország és Észak-Írország határ menti megyéi közötti jelenlegi PEACE és INTERREG programok folytatását, amelyeknek az Egyesült Királyság is partnere.”

E javaslat célja, hogy biztosítsa az Írországot érintő két, kétoldalú együttműködési program – a PEACE IV (Írország–Egyesült Királyság) program és az Egyesült Királyság–Írország (Írország–Észak-Írország–Skócia) program – folyamatosságát a programok finanszírozásának és a számukra elkülönített összegeknek a módosítása nélkül abban az esetben, ha nem kerül sor a kilépésről rendelkező megállapodás ratifikálására. A két program finanszírozása továbbra is az uniós költségvetésből fog történni. A szükséges kontrollok és auditok végrehajtásának lehetőségét a részt vevő régióban a Bizottság és az Egyesült Királyság hatóságai között kötött megállapodással kell biztosítani, amely egyben a finanszírozás egy feltételét is képezi.

(1)2017. március 29-én az Egyesült Királyság az Európai Unióról szóló szerződés 50. cikkének megfelelően bejelentette az Unióból való kilépésre vonatkozó szándékát. A kilépési megállapodás hatálybalépésének időpontjától, illetve ennek hiányában a kilépés bejelentésétől számított két év elteltével, azaz 2019. március 30-tól a Szerződések az Egyesült Királyság tekintetében hatályukat vesztik, kivéve, ha az Európai Tanács az Egyesült Királysággal egyetértésben a fenti időszak meghosszabbításáról egyhangúlag határoz.

(2)A kilépésre a 2014–2020 közötti programozási időszakban kerül sor, amelyben az Egyesült Királyság az európai területi együttműködés célkitűzés keretében 15 programban vesz részt (a továbbiakban: együttműködési programok). E programok közül kettő Észak-Írországot is érinti és támogatja a békét és megbékélést, illetve a nagypénteki megállapodás szerinti észak-déli együttműködést. Ezeket a programokat az EU akkor is folytatni szándékozik, ha az Egyesült Királyság anélkül lép ki az Unióból, hogy egy, a kilépésről rendelkező megállapodás hatályba lépett volna addig az időpontig, amelytől a Szerződések az Európai Unióról szóló szerződés 50. cikkének (3) bekezdése értelmében hatályukat veszítik az Egyesült Királyságra és az Egyesült Királyságban. Ezért ezt a rendeletet az említett két együttműködési programra kell korlátozni.

(3)Ezt a két együttműködési programot különösen az 1299/2013/EU európai parlamenti és tanácsi rendelet, az 1303/2013/EU európai parlamenti és tanácsi rendelet és az (EU, Euratom) 2018/1046 európai parlamenti és tanácsi rendelet szabályozza. E rendeletnek olyan rendelkezéseket kell megállapítania, amelyek lehetővé teszik e két együttműködési program említett rendeletek szerinti folytatását az Egyesült Királyság Unióból való kilépését követően.

(4)A PEACE IV (Írország–Egyesült Királyság) és az Egyesült Királyság–Írország (Írország–Észak-Írország–Skócia) kétoldalú együttműködési programok tekintetében az irányító hatóság az Írország kormánya és Nagy-Britannia és Észak-Írország Egyesült Királyságának kormánya között létrejött, végrehajtó szervek létrehozásáról szóló, 1999. március 8-án aláírt megállapodás (1999. március 8-i brit-ír megállapodás) alapján létrehozott, különleges uniós programok irányításáért felelős szerv (Special EU Programmes Body, SEUPB) része. Mivel az említett két együttműködési program Észak-Írországot érinti, folytatni kell a szükséges kiegészítő rendelkezések alkalmazását.

(5)A programok folytatása céljából egyértelművé kell tenni, hogy – az 1299/2013/EU rendelet 20. cikke (2) és (3) bekezdésének sérelme nélkül – az érintett együttműködési programok az Egyesült Királyság azon, részt vevő régióira is kiterjedhetnek, amelyek egyenértékűek a NUTS 3. szintű régiókkal.

(6)Annak érdekében, hogy a programok az EU általános költségvetéséből finanszírozva folytathatók legyenek, és lehetővé váljon az adott programok kontrollja és auditja, a Bizottságnak és az Egyesült Királyság hatóságainak igazgatási megállapodást kell kötniül attól a naptól kezdődő hatállyal, amelytől a Szerződések hatályukat veszítik az Egyesült Királyságra és az Egyesült Királyságban. Amennyiben a szükséges kontrollok és auditok nem végezhetők el, a Bizottság számára lehetővé kell tenni a fizetési határidők megszakítását, a kifizetések felfüggesztését és pénzügyi korrekciókat végrehajtását az 1303/2013/EU rendelet 83., 142., 144. és 145. cikkében foglaltak szerint.

(7)Az 1303/2013/EU rendelet 76. cikkének megfelelően a 2018. július 26-i C(2018) 5126 határozattal módosított, a PEACE IV (Írország–Egyesült Királyság) program jóváhagyásáról szóló, 2015. november 30-i C(2015) 8564 bizottsági határozat, valamint a 2016. március 10-i C(2016) 1547 határozattal módosított, az Interreg V–A program jóváhagyásáról szóló, 2015. február 12-i C(2015) 890 bizottsági határozat a költségvetési rendelet értelmében továbbra is finanszírozási határozatnak és így az említett rendelet szerinti jogi kötelezettségvállalásnak is minősül. Az Egyesült Királyság továbbra is felelős azon pénzügyi kötelezettségeiért, amelyeket az Európai Unió tagállamaként az Unió e jogi kötelezettségvállalásaihoz kapcsolódóan vállalt.

(8)Attól a naptól, amelytől a Szerződések nem alkalmazandók az Egyesült Királyságra, az 1299/2013/EU rendelet 20. cikkének (1) bekezdése értelmében az Egyesült Királyság nem tekinthető a programterület uniós részének. Ezért a műveletek helyszíntől függő támogathatóságára vonatkozó rendelkezéseket ennek megfelelően módosítani kell.

(9)Az e rendeletben meghatározott intézkedések mielőbbi alkalmazásának lehetővé tétele érdekében a rendeletnek az Európai Unió Hivatalos Lapjában való kihirdetését követő napon hatályba kell lépnie. E rendelet csak abban az esetben alkalmazandó, ha nem lép hatályba az Egyesült Királysággal az Európai Unióról szóló szerződés 50. cikke (2) bekezdésének megfelelően megkötött kilépési megállapodás addig az időpontig, amikor az Európai Unióról szóló szerződés 50. cikkének (3) bekezdése értelmében a Szerződések hatályukat veszítik az Egyesült Királyságra és az Egyesült Királyságban,

ELFOGADTÁK EZT A RENDELETET:

1. cikk

Tárgy és hatály

Ez a rendelet rendelkezéseket állapít meg az Egyesült Királyság Unióból való kilépése következményeinek kezelésére arra az esetre, ha nem lép hatályba az Egyesült Királysággal az Európai Unióról szóló szerződés 50. cikke (2) bekezdésének megfelelően megkötött kilépési megállapodás addig az időpontig, amikor az Európai Unióról szóló szerződés 50. cikkének (3) bekezdése értelmében a Szerződések hatályukat veszítik az Egyesült Királyságra és az Egyesült Királyságban, valamint az 1299/2013/EU rendelet hatálya alá tartozó alábbi két együttműködési program az Egyesült Királyság részvételével történő (a továbbiakban: együttműködési programok) folytatásáról:

1.PEACE IV (Írország–Egyesült Királyság);

2.Egyesült Királyság–Írország (Írország–Észak-Írország–Skócia).

Az 1299/2013/EU rendelet továbbra is alkalmazandó lesz az e rendelet rendelkezéseinek hatálya alá tartozó együttműködési programokra.

2. cikk

Földrajzi lefedettség

Az 1299/2013/EU rendelet 20. cikke (2) és (3) bekezdésének sérelme nélkül az érintett együttműködési programok az Egyesült Királyság azon részt vevő régióira is kiterjedhetnek, amelyek egyenértékűek a NUTS 3. szintű régiókkal.

3. cikk

A programért felelős hatóságok

Az 1299/2013/EU rendelet 21. cikkének (1) bekezdésétől eltérve:

–a PEACE IV (Írország–Egyesült Királyság) program és az Egyesült Királyság–Írország (Írország–Észak-Írország–Skócia) program irányító hatóságát és igazoló hatóságát magában foglaló, különleges uniós programok irányításáért felelős szerv (Special EU Programmes Body, SEUPB) továbbra is ellátja feladatait;